次韻受益再題荆浩山水圖當是洪谷子自寫所居
作者：方回
朝代：宋

paragraphs: 太行荆浩之鄉里，佳處立參仍坐倚。
崖樹澗石皆寫真，想見含毫吮沁水。
當年自號洪谷子，畫成署名細如蟻。
此豈自圖其所居，屋上峰巒插天起。
柵門雞犬鎖寒林，僮馬盤山暮煙紫。
高者佛寺平者川，關仝范寬焉得比。
我少學畫中棄之，時到古齋漫隨喜。
好古人多識古希，不意永嘉聞正始。